b'\n_START_ARTICLE_\nMarketta Mattila\n_START_PARAGRAPH_\nMarketta Mattila (s. 29. marraskuuta 1956) on suomalainen toimittaja, kolumnisti ja tuottaja. H\xc3\xa4n asuu Sipoossa, miss\xc3\xa4 on toiminut vihreiden kunnanvaltuutettuna vuodesta 2012._NEWLINE_Mattila valmistui Tampereen yliopistosta vuonna 1982 yhteiskuntatieteiden maisteriksi p\xc3\xa4\xc3\xa4aineenaan tiedotusoppi. Ennen televisioty\xc3\xb6t\xc3\xa4 h\xc3\xa4n oli sanomalehti Uuden Suomen kulttuuritoimituksen p\xc3\xa4\xc3\xa4llikk\xc3\xb6 ja teatteritoimittaja (1984\xe2\x80\x931991). Vuonna 2005 Mattila sai Suomalaisen Sanomalehtimiesliiton Olli-palkinnon kulttuurijournalismin uudistamisesta. Mattila on kuulunut vuodesta 2012 Iltalehden p\xc3\xa4\xc3\xa4kirjoitustiimiin._NEWLINE_Mattilan ja Raisa Rauhamaan omistama viestint\xc3\xa4alan yritys Ikoni ja Indeksi Oy on tuottanut 1990-luvulta saakka MTV3-, TV1- ja Teema-kanaville useita kulttuuri- ja keskusteluohjelmia sek\xc3\xa4 dokumentteja. Mattilan ja Rauhamaan TV1:lle tuottama ja toimittama Kaken pesula (1997\xe2\x80\x932001) k\xc3\xa4sitteli kulttuuriin, yhteiskuntaan, ja etiikkaan liittyvi\xc3\xa4 teemoja pesulamilj\xc3\xb6\xc3\xb6ss\xc3\xa4. Ohjelma palkittiin vuonna 2000 valtion tiedonjulkistamispalkinnolla._NEWLINE_Voimala-keskusteluohjelma oli TV1:n ohjelmistossa kymmenen vuotta. Ohjelma sai j\xc3\xa4lkik\xc3\xa4teen vuonna 2013 Kirkon viestint\xc3\xa4palkinnon. Perusteissa todettiin, ett\xc3\xa4 toimittajat k\xc3\xa4sitteliv\xc3\xa4t vaikeitakin yhteiskunnallisia ja eettisi\xc3\xa4 kysymyksi\xc3\xa4 korkeatasoisesti v\xc3\xa4ist\xc3\xa4m\xc3\xa4tt\xc3\xa4 asioiden kipeit\xc3\xa4k\xc3\xa4\xc3\xa4n puolia.'